### NN 65/2017 (7.7.2017.), Odluka o porezima Općine Petrijevci

OPĆINA PETRIJEVCI

1543

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 31. Statuta Općine Petrijevci (»Službene glasnik Općine Petrijevci« broj 1/13 i 5/14), Općinsko vijeće Općine Petrijevci, na 3. sjednici održanoj 27. lipnja 2017. godine, donijelo je

ODLUKU

O POREZIMA OPĆINE PETRIJEVCI

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Općini Petrijevci (u daljnjem tekstu: Općina).

II. VRSTE POREZA

Članak 2.

Općini pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina,

5. porez na nekretnine.

1. Prirez porezu na dohodak

Članak 3.

Prirez porezu na dohodak plaća se na području Općine sukladno zakonu i podzakonskom aktu kojim se uređuje porez na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine.

Članak 4.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 5% na osnovicu iz članka 4. ove Odluke.

Prirez porezu na dohodak prihod je Proračuna Općine.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Općine.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3% na osnovicu iz stavka 1. ovoga članka.

Porez na potrošnju prihod je Proračuna Općine.

3. Porez na kuće za odmor

Članak 9.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 10.

Porez na kuće za odmor plaća pravna ili fizička osoba koja je vlasnik kuće za odmor na području Općine.

Članak 11.

U postupku dokazivanja statusa kuće za odmor u smislu odredbe članka 9. stavka 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 12.

Porez na kuće za odmor plaća se godišnje, u iznosu od 6,00 kn po jednom četvornom metru korisne površine kuće za odmor na cijelom području Općine.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 13.

Obveznik poreza na kuće za odmor dužan je Općini – Jedinstvenom upravnom odjelu dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Porez na kuće za odmor prihod je Proračuna Općine.

4. Porez na korištenje javnih površina

Članak 14.

Za korištenje javnih površina (pločnika, zelenih površina i svih drugih javnih površina) plaća se porez i to:

|  |  |
| --- | --- |
| 1. Postavljanje kioska | 2.400,00 kn godišnje |
| 2. Postavljanje pokretnih naprava za prodaju plodina | 400,00 kn mjesečno |
| 3. Postavljanje pokretnih naprava za pružanje ambulantnih ugostiteljski usluga i prodaju zanatskih i drugih proizvoda | 40,00 kn dnevno |
| 4. Ugostiteljski vrtovi |  |
| – središta Petrijevacaza | 1 m2 = 20,00 kn mjesečno |
| – preostali dio Petrijevaca i Satnica | za 1 m2 = 12,00 kn  mjesečno |
| 5. Postavljanje cirkuskih šatora i zabavnih radnjiza | 1 m2 = 12,00 kn dnevno |
| 6. Za odlaganje i držanje građevnog i sličnog materijala  – za svaki daljnji m2 | do 10 m2 = 40,00 kn  mjesečno  = 4,00 kn mjesečno. |

5. Porez na nekretnine

Članak 15.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Općinskog vijeća Općine, sukladno Zakonu o lokalnim porezima.

III. NADLEŽNOST I PRIMJENA PROPISA

Članak 16.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2., 3. i 4. ove Odluke obavljat će Ministarstvo financija – nadležna Porezna uprava.

Poreznoj upravi za obavljanje poslova iz stavka 1. ovog članka pripada naknada u iznosu 5% ukupno naplaćenih prihoda.

Članak 17.

Porezna uprava je dužna do 15. u mjesecu, za prethodni mjesec, Općini Petrijevci dostavljati izvješća o utvrđenim i naplaćenim porezima.

Članak 18.

Porezni obveznik dužan je nadležnoj Poreznoj upravi dostaviti dokaz o svakoj promjeni koja utječe na utvrđivanje porezne obveze za porez iz članka 2. točke 2. i 3. u roku od 15 dana od nastale promjene.

Članak 19.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 20.

Danom stupanja na snagu ove Odluke prestaju važiti: Odluka o porezima Općine Petrijevci (»Službeni glasnik Općine Petrijevci« broj 10/02) i Odluka o izmjenama Odluke o porezima Općine Petrijevci (»Službeni glasnik Općine Petrijevci« broj 8/09).

Članak 21.

Postupci u svezi s utvrđivanjem i naplatom poreza na tvrtku ili naziv, poreza na kuće za odmor i poreza na korištenje javnih površina započeti do dana stupanja na snagu ove Odluke, dovršit će se prema odredbama: Odluka o porezima Općine Petrijevci (»Službeni glasnik Općine Petrijevci« broj 10/02) i Odluka o izmjenama Odluke o porezima Općine Petrijevci (»Službeni glasnik Općine Petrijevci« broj 8/09).

Odredbe članaka 9. do 13. ove Odluke prestaju važiti 1. siječnja 2018. godine.

Članak 22.

Ova Odluka objavit će se u »Narodnim novinama« i »Službenom glasniku Općine Petrijevci«, a stupa na snagu 1. srpnja 2017. godine.

Klasa: 410-01/17-01/5
 Urbroj: 2185/05-17-1
 Petrijevci, 27. lipnja 2017.

OPĆINSKO VIJEĆE OPĆINE PETRIJEVCI

Predsjednik
 Općinskog vijeća
 Ivan Vrbanić, v. r.